Kleiner partye dreig met regsaksie ná verkiesingJimmy Manyi. Foto: Dimpho Maja/ANA Talle kleiner politieke partye het Donderdag gesê hulle is bereid om die Onafhanklike Verkiesingskommissie (OVK) na die kieshof te sleep weens ongerymdhede tydens Woensdag se algemene verkiesing. Meer as tien kleiner partye, waaronder die APC, National Freedom Party, ATM, BLF, Land Party en SWRP, meen die verkiesing was nie “vry en regverdig” nie. Afgesien van die ATM (African Transformation Movement) staan die partye amper geen kans om ŉ setel in die parlement te kry nie. Die ATM het teen 20:30 met meer as 62% van die stemme wat getel is reeds meer as 46 000 stemme ontvang. Die partye het ŉ mediakonferensie by die OVK se nasionale verkiesingsentrum in Pretoria-Wes gehou waar Jimmy Manyi, leier van die ATM, gesê het die verkiesing was nie vry en regverdig nie weens al die berigte van ongerymdhede soos dat mense meer as een keer gestem het, ink wat maklik van mense se duime afgekom en stembriewe wat verlore gegaan het. “Ons sê dat al hierdie dubbele stemme wat plaasgevind het die geloofwaardigheid van hierdie verkiesing op die spel plaas,” het Manyi gesê. “Hulle prosesse is gebrekkig en daar is allerlei kwessies geopper waar voortsittende beamptes inkonsekwente besluite geneem het.” Adil Nchabeleng, woordvoerder van die APC, het gesê van die kiesstasies is eers teen die einde van die dag oopgemaak terwyl mense by sommige kiesstasies weggewys is aangesien daar glo nie die nodige vorms was nie. “Daar was belangrike kwessies wat reeds deur die OVK aanvaar is, hulle het onreëlmatighede opgemerk, maar niks is daaraan gedoen nie. Dit was ŉ vreedsame verkiesing, maar die prosesse, asook die wyse waarop die OVK die verkiesing gehou het, was nie vry of regverdig nie,” het Nchabeleng gesê. “Dit was ŉ doelbewuste skuif om minderheidsgroepe en kleiner partye te ondermyn aangesien sommige uitslae baie betwyfelbaar is omdat bevolkingsdemografie nie die resultate ondersteun nie.” Zanele Lwana, woordvoerder van die BLF, het gesê daar is bewyse van ongerymdhede in die verkiesing. “Daar is ŉ duidelike politieke program om ŉ regering van nasionale eenheid te lei tussen politieke partye wat verbind word met die agenda van witmonopoliekapitaal. En hierdie politieke partye is die ANC, DA en EFF,” het Lwana gesê. “Ons sien hier ŉ bespotting van partye, in ooreenstemming met ŉ agenda van radikale ekonomiese transformasie. Die resultate wat ons op hierdie bord sien, maak ŉ totale bespotting van al die werk wat ons gedoen het as sogenaamde kleiner partye.” Die kleiner partye het gesê hulle is in gesprek met die uitvoerende hoof van die OVK, maar hulle sal die kieshof nader indien hulle nie tevrede is met die terugvoer wat hulle kry nie. Die OVK het vroeër Donderdag aangekondig dat ŉ oudit van die stemproses gedoen sal word.